POROČILO KOMISIJE EVROPSKEMU PARLAMENTU IN SVETU

o prostovoljnem sistemu za okoljsko primerno zasnovo slikovne opreme

(Besedilo velja za EGP)

1. Uvod in pravni okvir

Direktiva 2009/125/ES Evropskega parlamenta in Sveta z dne 21. oktobra 2009 o vzpostavitvi okvira za določanje zahtev za okoljsko primerno zasnovo izdelkov, povezanih z energijo (direktiva o okoljsko primerni zasnovi)[1], vzpostavlja pravni okvir za določanje zahtev po okoljsko primerni zasnovi izbranih prednostnih skupin izdelkov.

V skladu s členom 15(2)(a) do (c) direktive o okoljsko primerni zasnovi mora za prednostno skupino izdelkov veljati obvezen izvedbeni ukrep (tj. uredba Komisije) ali ukrep za samoreguliranje (npr. prostovoljni sporazum, ki ga sklene industrija), če skupina izpolnjuje tri pogoje: (i) obseg prodaje izdelkov v skupini je znaten, (ii) izdelki v skupini imajo pomemben okoljski vpliv in (iii) obstaja veliko možnosti za izboljšanje vpliva na okolje.

Poleg tega uvodna izjava 18 direktive o okoljsko primerni zasnovi navaja, da bi se morale za prednostne skupine izdelkov namesto obveznih izvedbenih ukrepov uporabljati alternativne rešitve, kot je samoreguliranje ali prostovoljni sporazumi v industriji, če bi se lahko cilji politike s takimi ukrepi dosegli hitreje ali ceneje kot z obveznimi ukrepi.

Prostovoljni sporazumi ali drugi ukrepi za samoreguliranje se lahko obravnavajo kot alternative izvedbenim ukrepom v smislu direktive o okoljsko primerni zasnovi, če izpolnjujejo merila iz Priloge VIII k direktivi o okoljsko primerni zasnovi.

2. Prostovoljni sistem, ki ga je predlagala industrija za slikovno opremo

Člen 16(2)(a) direktive o okoljsko primerni zasnovi določa, da Komisija sprejme izvedbene ukrepe za skupine izdelkov s področja pisarniške opreme in potrošne elektronike, ki nudijo velike možnosti za stroškovno učinkovito zmanjšanje emisij toplogrednih plinov.

Komisija je naročila pripravljalne študije za skupine izdelkov s področja pisarniške opreme in potrošne elektronike, vključno s slikovno opremo.

Pripravljalna študija o slikovni opremi[2] je potrdila, da ta skupina izdelkov izpolnjuje merila iz člena 15 direktive o okoljsko primerni zasnovi. Predvsem predstavlja znaten obseg prodaje, ima pomemben okoljski vpliv in obstaja veliko možnosti za izboljšanje. Zato bi morala biti slikovna oprema zajeta v izvedbeni ukrep ali ukrep za samoreguliranje.

Podjetja, ki so dejavna na trgu slikovne opreme, so predlagala vzpostavitev prostovoljnega sistema za skupino izdelkov slikovne opreme v EU in zato sklenila prostovoljni sporazum, ki določa posebne zahteve po okoljsko primerni zasnovi za slikovno opremo, dano na trg v EU. Prostovoljni sistem je bil dogovorjen 16. februarja 2011.

Ocenjeno je, da bodo na podlagi obveznosti, ki so jih sprejeli podpisniki prostovoljnega sporazuma, leta 2020 ustvarjeni prihranki v višini 15 TWh, kar ustreza 4,1 Mt emisij CO2, med letoma 2011 in 2020 pa prihranki v višini 130 TWh, kar ustreza 36 Mt emisij CO2.

Komisija[3] in zainteresirane strani so se v okviru Posvetovalnega foruma za okoljsko primerno zasnovo[4], ustanovljenega na podlagi člena 18 direktive o okoljsko primerni zasnovi, posvetovale o prostovoljnem sistemu, ki ga je predlagala industrija, ter na podlagi teh posvetovanj predložile celovito oceno sistema.

V oceni učinka je bilo ugotovljeno, da bi bili cilji politike z uvedbo predlaganega prostovoljnega sistema doseženi hitreje in ceneje kot z obveznimi zahtevami. Ugotovljeno je bilo tudi, da predlagani sistem, kot je zahtevano v Prilogi VIII k direktivi o okoljsko primerni zasnovi, upošteva vse določbe Pogodbe (zlasti določbe, ki zadevajo notranji trg in konkurenco), mednarodne obveznosti EU (vključno s pravili večstranskega trgovanja), cilje iz direktive o okoljsko primerni zasnovi in posebna merila ocenjevanja, tj. (i) odprtost sodelovanja, (ii) dodana vrednost, (iii) zastopanost, (iv) opredeljeni in zastavljeni cilji, (v) sodelovanje civilne družbe, (vi) spremljanje in poročanje, (vii) stroškovna učinkovitost uporabe pobude za samoreguliranje, (viii) trajnost in (ix) združljivost pobud.

3. Elementi prostovoljnega sporazuma

Prostovoljni sporazum, ki ga je sklenila industrija, določa posebne zahteve po okoljsko primerni zasnovi za slikovno opremo, dano na trg EU. Za izdelke, ki so zajeti v sporazum, velja tudi prostovoljni program za označevanje energetske učinkovitosti ENERGY STAR, ki določa zahteve za označevanje energetske učinkovitosti različne pisarniške opreme, vključno s slikovno opremo. V skladu z zahtevami direktive o okoljsko primerni zasnovi podpisniki tega prostovoljnega sistema predstavljajo veliko večino zadevnega gospodarskega sektorja. V okviru sporazuma se je vsak podpisnik zavezal, da bo vsaj 90 % vseh modelov slikovne opreme, ki jih daje na trg EU, izpolnjevalo zahteve za minimalno energetsko učinkovitost v smislu običajne porabe energije in načina delovanja. Poleg tega bi morali vsi izdelki za tiskanje zagotavljati možnost „N-tiskanja“[5] kot standardno lastnost in izpolnjevati zahteve v zvezi s kartušami (npr. zasnova ne bi smela preprečevati ponovne uporabe/recikliranja in uporabe kartuš drugih proizvajalcev). Vsi novi izdelki bi morali izpolnjevati tudi zahteve glede recikliranja (npr. enostavno razstavljanje in označevanje plastičnih delov). Vsi podpisniki sporazuma so se zavezali tudi, da bodo upoštevali posebne zahteve po informacijah (npr. informacije o virih in energetski učinkovitosti).

Poleg zahtev po okoljsko primerni zasnovi sporazum določa tudi, da se ustanovita dva upravna organa:

· usmerjevalni odbor, v katerega so vključeni predstavniki podpisnikov sporazuma in Evropske komisije, ki upravlja sporazum[6], in

· neodvisni inšpektor, ki oceni, ali posamezni podpisniki upoštevajo zaveze iz sporazuma, in za Komisijo pripravi poročila o skladnosti[7].

Sporazum določa tudi obveznosti v zvezi s poročanjem, na podlagi katerih mora vsak podpisnik predložiti potrebne informacije neodvisnemu inšpektorju, sicer tvega, da se mu odvzame status podpisnika.

Poleg tega sporazum določa postopek, ki usmerjevalnemu odboru omogoča spreminjanje določb sporazuma, zlasti prilagajanje strogosti zahtev razmeram na trgu. V skladu s tem postopkom se bodo zahteve iz prostovoljnega sporazuma pregledale tri mesece po objavi nove različice zahtev iz programa ENERGY STAR za slikovno opremo. Prilagodljiv pristop v smislu določitve ustreznih parametrov in ustreznih zahtev je pomemben zlasti v primeru slikovne opreme, ker se njene funkcije hitro razvijajo.

Da bi se vsem zainteresiranim stranem, zlasti potencialnim podpisnikom, pravočasno zagotovile pravilne in posodobljene informacije o zahtevah, ki veljajo za slikovno opremo, bo najnovejša različica prostovoljnega sporazuma vedno objavljena skupaj z oceno učinka in tem poročilom na Komisijinem spletnem mestu Evropa, ki je namenjeno politiki o okoljsko primerni zasnovi[8], in na spletnem mestu, ki je namenjeno temu sistemu[9].

4. Sprejetje prostovoljnega sistema

Ker bo prostovoljni sistem, ki ga je predlagala industrija slikovne opreme, cilje politike dosegel hitreje in ceneje kot obvezne zahteve in ker prostovoljni sistem izpolnjuje vsa merila iz Priloge VIII k direktivi o okoljsko primerni zasnovi, Komisija ugotavlja, da za slikovno opremo, dano na trg EU, velja prostovoljni sistem o okoljsko primerni zasnovi, ki ga je vzpostavila industrija slikovne opreme. Pogoji za sistem so določeni v prostovoljnem sporazumu, ki ga je sklenila industrija.

Komisija meni, da je ta prostovoljni sporazum ustrezna alternativa ukrepu za okoljsko primerno zasnovo. Zato Komisija ne bo določila obveznih zahtev za okoljsko primerno zasnovo slikovne opreme, dane na trg EU, če bodo na podlagi prostovoljnega sporazuma in vseh naslednjih različic sporazuma, sklenjenih v skladu s predlaganim prostovoljnim sistemom, po mnenju Komisije doseženi cilji in splošna načela iz direktive o okoljsko primerni zasnovi.

Prostovoljni sistem mora predvsem še naprej, v celotnem času uporabe, izpolnjevati splošna načela iz direktive o okoljsko primerni zasnovi, vključno s: prispevanjem k ciljem politike iz direktive o okoljsko primerni zasnovi; odprtostjo za sodelovanje vseh podjetij, dejavnih na trgu slikovne opreme; vključevanjem velike večine zadevnega gospodarskega sektorja[10]; jasnostjo in nedvoumnostjo pogojev; preglednostjo; dobro zasnovanim sistemom spremljanja ter izogibanjem vsaki nesorazmerni upravni obremenitvi. Poleg tega bi morale vse posebne zahteve po okoljsko primerni zasnovi za slikovno opremo, dano na trg EU, ki so določene v prostovoljnem sporazumu in vseh naslednjih različicah sporazuma, sklenjenih v skladu s prostovoljnim sistemom, zagotoviti dodano vrednost v smislu večje splošne okoljske učinkovitosti izdelkov, ki jih zajema sporazum.

V skladu z zahtevo Komisije in zainteresiranih strani[11] morajo podpisniki prostovoljnega sistema tudi:

· stalno ocenjevati napredek v zvezi z izvajanjem sistema;

· sodelovati s službami Komisije, državami članicami in zainteresiranimi stranmi, da zagotovijo stalno izboljševanje okoljske učinkovitosti slikovne opreme, zlasti s stalnim zmanjševanjem porabe energije, kot je določeno v ciljih iz prostovoljnega sporazuma, in da po potrebi vključijo druge ustrezne okoljske vidike;

· sodelovati s službami Komisije, državami članicami in zainteresiranimi stranmi, da izboljšajo mehanizem poročanja ter pravila za spremljanje in revidiranje;

· v rokih iz prostovoljnega sporazuma zagotavljati ustrezne podatke, ki bodo Komisiji in zainteresiranim stranem omogočili spremljanje doseganja ciljev iz sporazuma, pri čemer se vsak podpisnik zaveže k zagotavljanju informacij o vseh modelih slikovne opreme, ki jih je dal na trg EU, ter informacij o porabi energije in drugih okoljskih značilnostih, ki jih obravnava prostovoljni sporazum (npr. olajšanje recikliranja in zahteve po informacijah) za vsak model slikovne opreme, za katerega velja prostovoljni sporazum;

· si prizadevati za dejavno sodelovanje potencialnih podpisnikov v sistemu.

5. Spremljanje prostovoljnega sistema

Točka 6 Priloge VIII k direktivi o okoljsko primerni zasnovi določa, da bo Komisija s pomočjo Posvetovalnega foruma za okoljsko primerno zasnovo in odbora iz člena 19(1) direktive o okoljsko primerni zasnovi spremljala izvajanje prostovoljnega sistema, zlasti njegovo skladnost s splošnimi načeli in ustreznost zahtev po okoljsko primerni zasnovi, določenih v prostovoljnem sporazumu in vseh naslednjih različicah sporazuma.

Komisija bo posebno pozornost namenila obveznostim poročanja in pravilom za spremljanje iz direktive o okoljsko primerni zasnovi, obstoječih smernic Komisije in samega sporazuma. Komisija bo zlasti preverjala, ali določbe sporazuma in njihovo izvajanje s strani podpisnic omogočajo Komisiji in zainteresiranim stranem (vključno z nacionalnimi organi), da učinkovito spremljajo učinkovitost sporazuma in ugotovijo, kako dobro se dosegajo cilji iz sporazuma.

Če Komisija ugotovi, da cilji in splošna načela iz direktive o okoljsko primerni zasnovi, kot so izraženi v prostovoljnem sistemu, ne bodo doseženi in/ali da podpisniki sporazuma o prostovoljnem sistemu ne bodo stalno postopno zmanjševali porabe energije, izboljševali zahtev glede vidikov, ki niso povezani z energijo, kot je določeno v cilju iz prostovoljnega sporazuma, ali da v naslednje različice sporazuma ne bodo vključevali drugih ustreznih okoljskih vidikov, kadar bo potrebno, bo Komisija sprejela zahteve po okoljsko primerni zasnovi za slikovno opremo z obveznim izvedbenim ukrepom.

6. Zaključki

Prostovoljni sistem o okoljsko primerni zasnovi, ki ga je predlagala industrija slikovne opreme, upošteva vse določbe Pogodbe, mednarodne obveznosti EU in posebna merila ocenjevanja, zato je v skladu z direktivo o okoljsko primerni zasnovi.

Ocena Komisije je pokazala, da bodo na podlagi tega prostovoljnega sistema o okoljsko primerni zasnovi cilji politike doseženi hitreje in ceneje kot z obveznimi zahtevami.

Komisija ugotavlja, da bi moral za slikovno opremo, dano na trg EU, veljati prostovoljni sistem o okoljsko primerni zasnovi. Pogoji za sistem so določeni v prostovoljnem sporazumu, ki ga je sklenila industrija.

Komisija meni, da je ta prostovoljni sistem ustrezna alternativa izvedbenim ukrepom za okoljsko primerno zasnovo, zato za zdaj ne bo določila obveznih zahtev po okoljsko primerni zasnovi za slikovno opremo, dano na trg EU.

Komisija bo stalno spremljala izvajanje prostovoljnega sistema. Če bo Komisija ob tem ugotovila, da cilji in splošna načela iz direktive o okoljsko primerni zasnovi niso izpolnjeni, bo določila zahteve po okoljsko primerni zasnovi za slikovno opremo z obveznim izvedbenim ukrepom.

[1] UL L 285, 31.10.2009, str. 10.

[2] Pripravljalna študija EuP „Lot 4 — Imaging equipment, copiers, faxes, printers, scanners, MFD“ (Lot 4 – Slikovna oprema, kopirni stroji, telefaksi, tiskalniki, optični bralniki, večnamenske naprave), ki jo je izdelal konzorcij šestih podjetij, sestavljen iz IZM Fraunhofer, Öko-Institut, Bio Intelligence Service, Deutsche Umwelthilfe, PE Evropa in CODDE. Končna poročila so bila objavljena decembra 2007 in maja 2008. Dokumentacija je na voljo na spletni strani študije http://www.ecoimaging.org/ .

[3] Odbor za oceno učinka je 21. septembra 2012 izrazil ugodno mnenje o oceni učinka.

[4] Posvetovalni forum za okoljsko primerno zasnovo je o prostovoljnem sistemu za slikovno opremo razpravljal dvakrat, tj. na srečanjih 12. oktobra 2009 in 9. oktobra 2012.

[5] Zmožnost tiskanja več strani dokumenta na en list papirja, kadar se izdelek upravlja z originalno programsko opremo, ki jo zagotovi proizvajalec.

[6] Predstavniki držav članic EU, držav Efte/EGP in nevladnih organizacij imajo status opazovalca.

[7] Poročila o skladnosti so na voljo zainteresiranim stranem, s katerimi se je treba o teh poročilih tudi posvetovati.

[8] http://ec.europa.eu/energy/efficiency/labelling/agreements_en.htm.

[9] www.eurovaprint.eu

[10] Vsaj 70 % izdelkov, danih na trg.

[11] Srečanje Posvetovalnega foruma za okoljsko primerno zasnovo 9. oktobra 2012